«Lo mejor de Yllana» arriba a Carcaixent
21 de Febrero de 2018 22:45

Carcaixent

La reputada companyia de teatre Yllana torna este divendres a Carcaixent amb “Lo mejor de Yllana”, espectacle que repassa sobre l’escenari els grans moments de la trajectòria de la companyia al llarg dels seus 25 anys d’història. Esta és la huitena vegada que participen de la programació teatral de Carcaixent, on han interpretat obres que han comptat amb gran èxit de públic i de crítica com Paganini, 666, Chefs o la recent, The Primitals, que va formar part de l'última mostra de teatre amb una gran acollida per part dels espectadors.

Yllana naix el 1991 com a companyia de teatre d'humor gestual i ha produït 27 espectacles teatrals representats internacionalment en més de 12.000 ocasions, vistos per més de tres milions d'espectadors i premiats en moltes ocasions. Destaquen en l’estranger temporades teatrals a Nova York, Mont-real, Mèxic DF, Roma, Londres o París. Lo Mejor de Yllana és una selecció dels millors esquetxos d’obres tan mítiques de la companyia com Muu!, Star Trip, Brokers, 666 o The Gagfather, que permetran al públic gaudir en un mateix espectacle de moments molt divertits que, en la major part dels casos, han esdevingut ja clàssics del teatre d’humor.

Per a la representació del divendres, es poden adquirir des de hui mateix les entrades a l’Àrea de Cultura de l’Ajuntament de Carcaixent, online a través de la pàgina web “Instant Ticket” o a la taquilla del teatre a partir de les 21:30 hores el mateix dia de l’espectacle. El preu de l’entrada és de 8 euros per al públic general i 6 euros amb Carnets Jove i Jubilat.

Éxit de venda de carnets teatrals

Esta setmana s’ha tancat la renovació i venda de carnets per a la temporada 2018, s'han superat les vendes d’anys anteriors. Per a la regidora de Cultura, Desirée Palma, açò és un símptoma inequívoc de la gran acollida que té la programació teatral a Carcaixent. “Aconseguir una fidelització de públic en el teatre tan significativa en els temps que corren és molt complicat, i això es deu a la gran qualitat de les obres que es proposen gràcies a la tasca que realitza el personal de l’Àrea. Sense dubte, crec que s’ha aconseguit crear una important cultura teatral entre la població carcaixentina i això és una cosa de la qual tots i totes hem de sentir-nos orgullosos”, ha explicat.